b'\n_START_ARTICLE_\nMeksikajnarji\n_START_PARAGRAPH_\nMeksikajnarji je naziv za prostovoljce v vojski mehi\xc5\xa1kega cesarja Maksimilijana, brata avstrijskega cesarja Franca Jo\xc5\xbeefa. Zaradi upora Mehi\xc4\x8danov leta 1864 je Franc Jo\xc5\xbeef Maksimilijanu pomagal s prostovoljci iz avstrijskih de\xc5\xbeel; po nekaterih podatkih naj bi bilo prostovoljcev okoli 6.000. Na slovenskem je Ljubljanski mestni svet 3. junija izdal poziv za prostovoljstvo; zbirali\xc5\xa1\xc4\x8de prostovoljcev je bila Cukrarna. Preko Trsta so prostovoljci iz vseh de\xc5\xbeel odpluli v ve\xc4\x8d skupinah proti Mehiki._NEWLINE_Dogovorjeno je bilo, da bodo prostovoljci slu\xc5\xbeili \xc5\xa1est let in za to dobivali pla\xc4\x8do, tistim, ki bi po tem ostali v Mehiki, pa je bilo obljubljeno 12-28 oralov zemlje. Ko je francoski cesar Napoleon III. zaradi pritiska ZDA odpoklical svoje \xc4\x8dete, je evropska intervencija propadla. Od vseh prostovoljcev se jih je do aprila 1867 vrnilo samo 1.151. Nekaj Slovencev se je po smrti Maksimilijana vrnilo nazaj, nekateri pa so ostali v Mehiki.'